DA Den Europæiske Unions Tidende CE 84/9

(2004/C 84 E/0009)

SKRIFTLIG FORESPØRGSEL P-1595/03

af Helena Torres Marques (PSE) til Kommissionen

(6. maj 2003)

Om: Grænseoverskridende betalinger i euro

I forbindelse med den forespørgsel, jeg fremsatte den 31. januar 2003 (P-0327/03 (1)), og som Kommissionen ikke har givet noget klart svar på, vil jeg atter gerne bede om at få afklaret, om et elektronisk kort, der i Portugal er et kombineret hæve- og kreditkort, kun kan bruges som kreditkort i de andre lande i euroområdet.

Kan et kort, der i Portugal giver mulighed for at hæve euro i pengeautomater uden nogen form for gebyr, give adgang til samme service i andre lande i euroområdet, men således at denne operation uden forudgående varsel betragtes som en »cash advance« med de deraf forbundne gebyrer?

I denne forbindelse bedes Kommissionen ligeledes oplyse, hvad den forstår ved »kort med forskudt debitering«, der nævnes i punkt 23 i Kommissionens beslutning (2002/914/EF (2)) af 24. juli 2002, samt hvilken fordel forbrugerne har af denne mulighed?

Supplerende svar afgivet på Kommissionens vegne af Frederik Bolkestein

(18. juli 2003)

Ifølge Europa-Parlamentets og Rådets forordning (EF) nr. 2560/2001 af 19. december 2001 om grænseoverskridende betalinger i euro (3) skal omkostningerne for kortindehavere, som hæver kontanter i euro i pengeautomater, være de samme, uanset om pengeautomaten befinder sig i det land, hvor kortet er udstedt, eller i en anden medlemsstat.

I forordningens artikel 3 finder princippet om identiske gebyrer anvendelse på »tilsvarende betalinger«.

For betalingskort med både debet- og kreditfunktion (såkaldte »multifunktionelle kort«) (4) betyder dette følgende:

— når debetfunktionen benyttes til at hæve euro uden for kortudstedelseslandet i Unionen, skal der benyttes samme gebyrer, som hvis samme funktion benyttes til at hæve euro i det land, hvor kortet er udstedt (5)

— når kreditfunktionen benyttes (6), skal gebyrerne ligeledes være de samme som de gebyrer, der pålægges samme funktion i udstedelseslandet.

Det tilfælde, som det ærede medlem nævner, vedrører et multifunktionelt kort udstedt i Portugal.

På grundlag af oplysninger fra flere kilder forstår Kommissionen kendsgerningerne således:

— Indehavere af sådanne multifunktionelle kort har et valg mellem at hæve penge i pengeautomater ved enten at anvende debetfunktionen (omgående debitering af kontoen uden gebyr) eller kreditfunktionen (kontantforskud, hvilket betyder forskudt debitering af kontoen og gebyrer på i gennemsnit 4 % ), så længe kortene benyttes i Portugal.

— Når multifunktionelle kort udstedt i Portugal anvendes i andre medlemsstater, er debetfunktionen ikke tilgængelig, og kun kreditfunktionen kan benyttes til at hæve penge i pengeautomater. Gebyrerne er i dette tilfælde de samme, som hvis kreditfunktionen benyttes i Portugal.

Kommissionen drager følgende konklusioner:

— For så vidt angår hævning af kontanter ved hjælp af kreditfunktionen er gebyrerne de samme for grænseoverskridende og nationale transaktioner, hvilket er i overensstemmelse med princippet om »tilsvarende betalinger«.

— Der kan hæves penge på tværs af grænserne. Debetfunktionen kan imidlertid ikke benyttes uden for Portugal. Multifunktionelle kort udstedt i Portugal er derfor ikke fuldt anvendelige i andre medlemsstater på samme vilkår som i Portugal. Navnlig kan det konkluderes, at der ikke er mulighed for at hæve kontanter i euro på samme betingelser i og uden for Portugal. Denne forskel i de disponible anvendelsesmetoder synes ikke umiddelbart at være i overensstemmelse med ånden i forordning (EF) nr. 2560/2001.

Ifølge oplysninger fra portugisiske banker findes der ud over de nævnte betalingskort med både debet- og kreditfunktion også »rene« debetkort (der kun kan benyttes til omgående debitering), som tillader kortindehaverne at hæve kontanter i euro i Portugal og andre medlemsstater uden at betale gebyr. Kommissionen vil forsøge at fremskaffe oplysninger fra de portugisiske myndigheder om den forholdsmæssige anvendelse af multifunktionelle kort og rene debetkort på markedet med henblik på at vurdere problemets omfang.

Det skal også bemærkes, at kortindehavere ifølge artikel 4 i forordning (EF) nr. 2560/2001 skal have forhåndsoplysninger om de gebyrer, der opkræves for grænseoverskridende og for nationale betalinger. Desuden er det i artikel 3, stk. 3, i Kommissionens henstilling 97/489/EF af 30. juli 1997 om transaktioner med elektroniske betalingsmidler, især forholdet mellem udsteder og indehaver (7), fastsat, at vilkårene for kontrakten mellem kortindehaveren og dennes bank mindst skal omfatte »en beskrivelse af det elektroniske betalingsmiddel (…) og den måde, hvorpå det kan anvendes, herunder eventuelle finansielle grænser«. Kortindehavere, der benytter multifunktionelle kort uden for Portugal, skal derfor informeres om de tjenester, der ydes, og deres pris.

Kommissionen vil fortsætte med at holde kontakt med de portugisiske myndigheder for at fastslå, om forordning (EF) nr. 2560/2001 (og herunder kravet om forhåndsoplysninger) gennemføres korrekt af de portugisiske banker.

(1) EUT C 78 E af 27.3.2004, s. 354.

(2) EFT L 318 af 22.11.2002, s. 17.

(3) EFT L 344 af 28.12.2001.

(4) I Europa er kreditfunktionen snarere en forskudt debitering, hvilket betyder, at indehaveren kan trække på sin konto indtil en autoriseret grænse. Et kort med forskudt debitering gør det muligt for indehaveren at foretage indkøb, men giver ikke yderligere kredit, idet hele den gæld, der opstår, skal betales ved udgangen af en nærmere fastsat periode. Når sådanne kort benyttes til at hæve kontanter (»cash advance« eller kontantforskud), debiteres pengene på kortindehaverens konto ved udgangen af den fastsatte periode.

(5) Når et korts debetfunktion benyttes til at hæve kontanter, trækkes beløbet omgående på kortindehaverens konto.

(6) Når et korts kreditfunktion benyttes til at hæve kontanter, trækkes beløbet på kortindehaverens konto ved udgangen af en fastsat periode.

(7) EFT L 208 af 2.8.1997.